આ જ રોમન જિંટરે એમોનના એ વહીવટીભવનના ભૂખરા મકાનના પાયા પાસે પોતાના દાંત નમ્રતાપૂર્વક થૂંકી નાખ્યા હતા. એ નક્કામા યહૂદીની અકસ્માતે જ હત્યા કરીને એમોને તેની જવાબદારીનો ટોપલો ન્યુશેલ માથે નાખી દીધો હોત! આ એ જ જિંટર હતો, જે પ્લાઝોવના વર્કશોપમાં કોઈપણ વસ્તુની જરૂર પડે ત્યારે ખાસ પરવાનગીપત્ર લઈને હેર ઓસ્કર શિન્ડલરની ફેક્ટરી ‘ડેફ’ પર તેની સાથે વાટાઘાટો કરવા માટે જતો હતો! ઓસ્કર પાસેથી ધાતુનો મોટી માત્રામાં ભંગાર ન મળે, તો તેની મેટલશોપના બધા જ કામદારોને રેલ માર્ગે ઓસ્વિટ્ઝ મોકલી આપવાની ધમકી પણ એ જ આપતો હતો! આથી, હાથમાં પિસ્તોલ લઈને રખડતો એમોન ગેટે એવો દાવો કરતો હોય, કે તે પોતાની ખાસ વહીવટી બુદ્ધિ વડે એ પ્લાઝોવનો નિભાવ કરી રહ્યો હતો, તો મોંમાંથી લોહી થૂંકી નાખતા જિંટર જેવા કેદીઓ પણ આવો જ દાવો કરી શકે તેમ હતા, જેઓ ખરેખર આ છાવણીને ચલાવતા હતા!